Lutxo Egia

Lutxo Egia Del Rio (Santander, 1969ko abuztuaren 12a) Bizkaiko idazlea eta kulturgilea da. Bilboko Santutxu auzoan bizi da txikitatik eta gazte zela euskaldundu zen. Idaztean, eleberriak, narrazio laburragoak eta poemak tartekatzen ditu. Deustuko Unibertsitatean Soziologian eta Zientzia Politikoetan lizentziatua. Deia-n, Administrazioa Euskaraz-en, Euskaldunon Egunkaria-n eta Berria-n kolaboratu izan du. Nontzeberri webgunea ere sortu zuen.

Euskaraldia egitasmoak hein handi batean haren Transitoak performancetik hartu zuen inspirazioa. 

Adabaki Ekoizpenak zine-ekoiztetxean ere aritu da azken urteetan. Gaur egun Bira kulturgunea koordinatzen du.

 Idazlea 
Paperezko hegazkinak (2002), Ezker hanka falta zuen (2005), Zubigilea (2007) eta Metamorfosis en el noveno asalto (2012) nobelak argitaratu ditu, bai eta Txakur ingelesak (2012) ipuin-bilduma ere. Haur literaturan eta saiakeran ere baditu testu ugari. Bere lehen antzezlan bat argitaratu zuen 2024an: Guardasol gorria.

 Poesia 
 Sei poema solte (1996, Maiatz)
 Kalezuloko animalien itzalak (1999, Pamiela)

 Eleberriak 
 Paperezko hegazkinak (2002, Susa)
 Ezker hanka falta zuen (2005, Susa)
 Zubigilea (2007, Susa)
 Metamorfosis en el noveno asalto (2012, Consonni)

 Narrazioak 
 Lo del amor es un cuento (2004, Opera Prima - Askoren artean)
 Txakur ingelesak (2011, Susa)

 Kronika 
 Kukutza: Ellos por dinero, nosotras por placer (2012, Txalaparta – Kukutzako kideekin batera)

 Saiakera 
 Hiri hori da hiri hau (2017, Zaldiharri)

 Haur-literatura 
 Atzeraka nabil (2010, Elkar)
 Athleticen ametsa (2020, Begiko)

 Kultur eragilea 
Hamaika Telebista sortzeko lantaldean jardun zuen, Ibaizabal-Mendebalde Kultur Elkartearen kide gisan. Juan Carlos Etxegoien 'Xamar'rek idatzitako Euskara Jendea dokumental-seriearen gidoilaria ere izan zen.

2014ko irailetik, Durangoko Azokako Ahotsenea gunearen arduraduna da. Gune hori sortzaileei zuzendua da.

2015eko ekainaren 11n hasita, Bi-lingual: Transitoak performancea egin zuen, Bilbon, hilabetez. 31 egun eman zituen Bizkaiko hiriburuan hizkuntza hegemonikoa, gaztelania, galdu izan balitz bezala. Esperientziaren berri jaso zuen izen bereko blogean. Oihartzun handiko lana izan zen, euskal komunikabide eta euskara taldeetan batik bat. Egiaren lana erreferentzia hartuta, taldekako antzeko esperientzia abiatu zen Donostiako Egia auzoan, 2016 hasieran, zortzi astez. Transitoak performanceak identitateak zituen abiapuntu.

2016ko Identitarteak antzezlanean ere (Café Bar Bilbao Teatro Laburreko Saria,) identitateak aztertu zituen. Urte hartan ere, BIRA kulturgunearen egitasmoa martxan ipini zuen.

2017an, Transitoak II: Haren da Nire. Noiz utzi zenion zeure bizitza bizitzeari? performancea jarri zuen martxan, kanpo-faktoreek gure identitateetan nola eragiten duten ikertzeko.

 Erreferentziak 

 Ikus, gainera 
 Bilboko idazleen zerrenda

 Kanpo estekak 
 Literaturaren Zubitegia
 Lutxo Egia Auñamendi Entziklopedian
 Bi-lingual: Transitoak performancearen bitakora-kaiera

Kategoria:Bizkaiko idazleak
Kategoria:Santandertarrak
Kategoria:Bilbotarrak
Kategoria:Euskarazko saiakeragileak
Kategoria:Euskarazko eleberrigileak
Kategoria:Euskarazko poetak
Kategoria:Euskarazko ipuingileak
Kategoria:Euskarazko haur literaturako idazleak
Kategoria:Bilboko idazleak
Kategoria:Mahatsorriak